પરંતુ અત્યારે પાકિસ્તાનના સંદર્ભ કરતાંય રશિયા અને ચીન સાથેના સંગઠનમાં જોડાવું ભારત માટે અગત્યનું છે તેમ જાણકારો કહે છે. અમેરિકા ઉત્તર કોરિયાના બહાને પણ સીધી જ એશિયામાં દખલ કરે છે. અમેરિકા આર્થિક પ્રતિબંધોના શસ્ત્ર દ્વારા કોઈને પણ ઝૂકાવી દેવા માટે સક્ષમ બની ગયું છે. તેણે લડાઇ કરવાની પણ જરૂર રહી નથી. અમેરિકા અને યુરોપના આર્થિક યુદ્ધ સામે લડવું હોય તો ચીન, ભારત અને રશિયાએ પોતાની આર્થિક તાકાત એક કર્યા સિવાય છુટકો નથી. ઊર્જા વિના અર્થતંત્ર ચાલતું નથી અને અમેરિકાની કેટલીક ખાનગી કંપનીઓ સૂર્ય ઊર્જામાં બહુ ઝડપથી આગળ વધી રહી છે. જોકે ચીન પણ સોલર પેનલનું ઉત્પાદન કરીને બરાબર હરિફાઇ કરી રહી છે. પરંતુ ઉર્જાનું મેનેજમેન્ટ, તેના સોફ્ટવેર, બેટરી અને બેટરીનું મેનેજમેન્ટ તેમાં અમેરિકા ફરી એકવાર જગતમાં છવાઇ તેવી શક્યતા છે. તે સંજોગોમાં ફરી એકવાર તેનો હાથ ઉપર રહી શકે છે. ઉર્જાની જરૂરિયાત ચીન અને ભારતને સૌથી વધારે છે. રશિયાને ઓછી વસતિ અને અત્યંત વિશાળ પ્રદેશને કારણે તેની સમસ્યા નથી, પણ ભારત અને ચીને વિશાળ વસતિ માટે ઉર્જાનું મેનેજમેન્ટ કરવું જરૂરી છે.